Resolució de 23 de desembre de 2016, d'estimació de la Reclamació 221/2016
Salaris dels assessors i personal contractat no funcionari, en els mateixos termes en què publica aquesta informació el web de l'Ajuntament de Barcelona.
La referència inconcreta de l'Ajuntament a la informació publicada al seu web no respon adequadament la sol·licitud d'informació.
La persona reclamant no té dret a que l'Ajuntament publiqui la informació al web municipal de la mateixa manera que ho fa un altre Ajuntament, però sí a obtenir aquesta mateixa informació per la via d'accés.
La pretensió d'accedir a l'import i la identitat de l'adjudicatari d'un contracte extern d'assessorament podria considerar-se que depassa l'objecte inicial de la sol·licitud d'informació, ja que aquesta demanava conèixer el salari dels assessors, i aquest és un concepte retributiu que quedaria limitat al personal propi de l'Ajuntament; però atès que l'Ajuntament no ho objecta i estima tàcitament la pretensió reclamada en remetre a la persona reclamant a la informació publicada al web, i tenint en compte que és informació objecte de publicitat activa, s'estima el dret a obtenir de l'Ajuntament la resposta concreta a la identitat de la persona física o jurídica contractada com a assessora externa i a l'import del contracte, o indicar-li l'enllaç a la pàgina web específica on pot trobar aquestes mateixes dades publicades.
L'objecte de la reclamació és informació pública, de conformitat amb la definició que en fa l'article 2.b) LTAIPBG.
La GAIP és competent per resoldre aquesta Reclamació, ja que es presenta amb relació a la denegació d'informació pública, per part d'un dels subjectes obligats, l'Ajuntament de La Llagosta, per l'article 3.1.a de la Llei 19/2014, del 29 de desembre, de transparència, accés a la informació pública i bon govern (LTAIPBG).
D'acord amb això, i tenint en compte que la reclamació reuneix, un cop esmenada, els requisits establerts per l'LTAIPBG i pels Manuals aprovats per la GAIP, és admissible a tràmit.
L'objecte de la reclamació quedaria reduït, en relació amb la sol·licitud inicial (antecedent 2), a la indicació del salari del personal assessor o personal contractat no funcionari (antecedent 4).
No hi ha dubte que la informació que es reclama no està afectada per cap límit que impedeixi l'accés de la persona reclamant, tant si la identitat de la persona contractada és una persona física com jurídica, ja que en tractar-se d'una contractació de serveis han de ser objecte de publicitat activa, i per tant difosa des del seu web, tant l'import com la identitat de l'adjudicatari (article 13.1.d LTAIPBG), entre altres dades del contracte.
De fet, l'Ajuntament res no objecta a l'accés i fins i tot informa a la GAIP que no té altra personal eventual contractat que un assessor extern, la contractació del qual es podria consultar al web municipal.
Tot i que no es desprèn de l'expedient remès per l'Ajuntament que aquesta informació hagués estat traslladada a la persona reclamant prèviament a la tramitació de la reclamació, queda acreditat que, almenys durant aquesta tramitació, la persona reclamant l'ha coneguda ja que la mateixa GAIP la hi ha traslladada.
D'altra banda, d'acord amb l'al·legació feta per la persona reclamant (antecedent 9) aquesta té la pretensió que aquesta informació relativa a la única persona contractada com a assessora s'ofereixi de la mateixa manera en què la fa pública en el seu web l'Ajuntament de Barcelona.
Cal dir, d'antuvi, que la persona reclamant no queda emparada pel dret d'accés a que se satisfaci la pretensió que l'Ajuntament de La Llagosta publiqui la informació relativa al personal eventual i assessors de l'Ajuntament al seu web municipal d'una determinada manera, seguint el model de l'Ajuntament de Barcelona.
Ara bé, el dret d'accés sí que podria emparar obtenir, per via d'accés, la mateixa informació, les mateixes dades, que s'ofereixen en aquella web, que són: una llista de personal eventual que inclou el càrrec, el nom de la persona, la retribució i, en la majoria dels casos, el seu currículum professional.
Cal fer constar, però, que el web que la persona reclamant cita com a referència de la informació que reclama no inclou la relació de persones contractades com a personal extern, sinó que s'hi relaciona exclusivament el personal al servei de l'Ajuntament de Barcelona de naturalesa eventual.
L'Ajuntament ja hauria informat que no disposa de personal eventual, i per tant res no n'ha de publicar ni informar, i que només té contractat un assessor jurídic extern, l'acord de contractació del qual estaria publicat al web, segons diu l'Ajuntament, però no dona cap altra informació ni precisa on es publica aquesta informació, ni tampoc dóna, com seria adequat, l'enllaç on consultar-la.
És dubtós que la informació relacionada amb aquest assessor estigui inclosa dins de l'objecte de la reclamació, ja que en no ser personal propi de l'Ajuntament no es pot parlar de que percebi un salari (en tot cas, caldria parlar de l'import de la contractació externa de serveis), i a més, la persona reclamant demana insistentment que s'ofereixi la mateixa informació igual que ho fa l'Ajuntament de Barcelona, a l'apartat dedicat a personal eventual del seu web, i aquest no hi publica en aquest espai les contractacions de serveis d'assessorament extern.
Tanmateix, és cert que l'Ajuntament no ha objectat que l'accés a la informació d'un assessor extern, sense vincle laboral amb l'Ajuntament, quedi fora de l'objecte de la sol·licitud, sinó que diu que ja ha informat la persona reclamant que la informació es pot consultar al seu web, i per tant, no hi ha dubte que no és només accessible per a la persona reclamant en via d'accés, sinó que és objecte de publicitat activa.
Per tant, tot i que la pretensió d'accedir a l'import d'un contracte extern d'assessorament podria considerar-se que depassa l'objecte inicial de la sol·licitud d'informació, ja que aquesta demanava conèixer el salari dels assessors, i aquest és un concepte retributiu que quedaria limitat al personal propi de l'Ajuntament, atès que l'Ajuntament no ho objecta i estima tàcitament la informació reclamada en remetre a la persona reclamant a la informació publicada al web, i tenint en compte que és informació objecte de publicitat activa, s'estima el dret a obtenir de l'Ajuntament la resposta concreta a la identitat de la persona física o jurídica contractada com a assessora externa i a l'import del contracte, o indicar-li l'enllaç a la pàgina web específica on pot trobar aquestes mateixes dades publicades.
Sobre la base d'aquestes comunicacions i de les efectuades per les persones interessades, la GAIP ha de fer seguiment del compliment de les seves resolucions, d'acord amb el previst per l'apartat 30 del seu M a n ua l de reclamació, i pot adoptar les mesures que s'hi preveuen en cas d'incompliment.
Sobre la base dels antecedents i fonaments jurídics exposats, el Ple de la GAIP, en la sessió de 23 de desembre de 2016, resol per unanimitat:
Barcelona, 23 de desembre de 2016